OLHUGHANO 29
Ekyaleka Musa Iniathibitha
THALEBYA Musa akathibitha erilhua e Misiri. Wanamalhangira abalhume baka muthibithako? Wunasi ekikaleka ibanza eritha Musa? Thuthalebya nga thwangana kiminya.
Musa mwa kulira omwa nyumba ya Farao, omuthabali we Misiri. Mwabya mulhume w’amenge kandi mulhume w’ekitsumbi. Musa mwaminya ngokwa si munya Misiri, aliriryo ngokw’ababuthi biwe benyine-nyine babya Abaisraeli abakobe.
Kiro kighuma, inyamabiribya birimo 40 eby’obukulhu, Musa mwathwamu eriyalebya abandu biwe ngokwa bali. Kyabya ky’obulighe ngoku babya baka banubya. Mwalhangira omunya Misiri akaswirya omukobe omu Israeli. Neryo Musa mwathimbya ameso, abere abirilhangira ngokwa yithe mundu oyumulhangire, mwaswira omunya Misiri, n’omunya Misiri aholha. Neryo Musa mwabisa ekinda ky’omwa museghe.
Ekindi kiro Musa mwaghenda eriyalebya abandu biwe kandi. Mwalengekania athi angana bawathikya, bangaleka erithasyabya bakobe kandi. Aliriryo mwalhangira abalhume babiri Abaisraeli bakalhwa, neryo Musa mwabugha noyo oyuwabya musobya athi: ‘Busana naki iwaswirya mughalha wenyu?’
Omulhume mwabugha athi: ‘Nindi oyuwakukolha mwa muthabali n’omutsweri wethu? Wukanza erinyitha ngoku w’itha omunya Misiri?’
Musa neryo mwakwa obuba. Mwaminya ngokw’abandu babiriminya eky’akolha okwa munya Misiri. Na Farao nayu mwaminya, neryo mwathuma abalhume eriyitha Musa. Eki kyakyaleka Musa inya thibitha erilhua e Misiri.
Musa abere alhua e Misiri, mwaghenda hali omwa kihugho kye Midiani. Mw’eya yo erihiika lya Yetero, neryo mwathahya omughuma oku bali biwe oyukahulhawa mwa Zipora. Musa mwabya mulisya we syambuli neryo mwalisya esyambuli sya Yetero. Mwikalha omwa kihugho kye Midiani ahabw’ebirimo 40. Abya inyamabiriyira ebirimo 80. Neryo kiro kighuma, Musa ane mulisya esyambuli sya Yetero, muhabanika ekindu ky’eriswekya ekya bindulha engebe ya Musa yosi. Bindulha olhupapura, thulhangire ekindu ky’eriswekya eki nga ni kyahi.
tum_Latn lug_Latn lug_Latn run_Latn lug_Latn run_Latn xho_Latn lug_Latn lug_Latn